**Informasjonsbrev – revisjonssak - miljøforbedringer – Skibotnelva og Lavkajåkka**

Storfjord kommune sendte 30. mai 2022 krav om revisjon av konsesjonsvilkår for Skibotnelva og Lavkajåkka til NVE. Et krav om revisjon innebærer at vassdragsmyndighetene kan vedta nye vilkår for reguleringen av vassdragene. Det er særlig forbedring av miljøtilstanden som er formålet med revisjonssaken. I kravsbrevet trakk kommunen frem følgende hovedkrav:

* Minstevannføring av hensyn til anadrom fisk
* Minstevannføring av hensyn til landskap og friluftsliv
* Tiltak for å hindre gassovermetning i vassdraget

NVE åpnet sak 20. desember 2022, og skriver i brevet:

«Det er NVEs syn at det ved en vilkårsrevisjon skal legges vekt på miljøforbedrende tiltak. De miljømessige virkningene som er tatt opp i kravet påvirker allmenne interesser som ligger innenfor det som kan ivaretas gjennom konsesjonsvilkårene. Behovet for slike vilkår vurderes best gjennom en revisjonsprosess.»

Kommunen skal i april levere inn et supplerende og utfyllende kravsbrev, og skal i den forbindelse foreta en mer omfattende kartlegging av skader og ulemper som følger av reguleringen. Allmennhetens innspill er viktig i denne kartleggingen. Kommunen ønsker innspill fra alle parter i saken, for eksempel grunneierlag, elveeierlag, naturvernorganisasjoner, friluftslivet og andre, som har informasjon om hvordan reguleringen påvirker deres interesser og naturinteressene. Innspillene vil bli en del av det supplerende kravsbrevet som kommunen skal sende inn til NVE som del av revisjonssaken.

Revisjon innebærer å endre på vilkår i konsesjonene. Det er en prosess der kommunen representerer allmennheten og de interessene allmennheten har. Det er særlig vilkår som avbøter skader og ulemper på miljø, som er aktuelle å endre eller å ta inn.

Det kan være krav om minstevannføring på en gitt strekning, eller krav om hvordan magasinet kan brukes av hensyn til landskapsinteresser og friluftsliv. Det kan også være ulike tiltak for å forbedre forholdene for fisken, som for eksempel laksetrapper, utsetting av fisk eller gytegrus. Miljøforbedringer skal veies opp mot mulig tap av kraftproduksjon.

Skader og ulemper på private grunneiendommer skal være erstattet gjennom tidligere skjønn. Skader på slike interesser, rent private interesser, er ikke omfattet av en revisjon. Det kan iblant være vanskelig å skille en privat interesse fra en allmenn interesse. Erosjon kan føre til skader på en privat interesse, for eksempel en grunneiendom, men dersom erosjonen er svært omfattende, kan det også være en skade på naturen og dermed en allmenn interesse.

Vedlegg:

1. Konsesjonene som skal revideres
2. NVEs vedtak om åpning av revisjonssak
3. Regulantens kommentarer